Gandia adjudica de nou les obres d'ampliació i remodelació de l'IES Ausiàs March
05 gener 2022

## Gandia adjudica de nou les obres d'ampliació i remodelació de l'IES Ausiàs March05 gener 2022Última actualització: 05 gener 2022

![](../gestion/img/70e07439643111e8e6cfcc25b15712c529feb0e8201f7dc1b2454d8f21db4043.jpg)  
  

El vicealcalde i regidor d’Urbanisme, **Josep Alandete**, i la regidora d’Educació, **Carmen Fuster**, han comparegut aquest matí en roda de premsa per comunicar la nova adjudicació de les obres d’ampliació i remodelació de l’IES Ausiàs March de Gandia.

Fuster s’ha mostrat satisfeta perquè “_l’Ajuntament està d’enhorabona perquè per fi hem pogut fer una segona licitació gràcies a la suma d’esforços dels diferents departaments, de contractació, d’urbanisme, d’educació i altres_”.

L’empresa adjudicatària és ECSA OBRA PÚBLICA I CIVIL S.L. La quantitat que es licitava era de 8.019.872,12 euros amb l’IVA inclòs i al final s’ha quedat en 7.217.884,91 euros en 24 mesos d’execució a partir de l’acta de replanteig. Estan finançades al 100 per cent per la Generalitat dins el Pla Edificant de la Conselleria d’Educació.

Les obres acabaran en la primavera de 2024 i el trasllat del centre es farà durant l’estiu, aprofitant el període vocacional dels alumnes perquè puguen tornar a les aules noves de cara al curs 2024-2025, que inclouran 16 classes d’ESO, 8 de batxillerat i 2 per a cicles formatius.

El context de pujada de subministraments va fer que l’empresa de la primera adjudicació demanara rescindir del contracte i abandonar el projecte. “_Això va passar a finals d’agost i el 14 de setembre ja hi havia una nova memòria justificativa per part del departament tècnic d’urbanisme_. _En la junta local del 20 de setembre es va aprovar el nou anunci de licitació. El 26 d’octubre s’acabava el termini de les propostes i es van presentar 3 empreses_”, ha explicat Alandete. A continuació, en les meses de contractació es va comprovar que tota la documentació estiguera correcta, que no hi haguera cap baixa desproporcionada i, finalment, es va adjudicar l’obra a ECSA el 26 de novembre.

Està previst que el contracte es firme fins al 25 de gener, el mes següent es redactà el pla de seguretat i salut, la gestió de residus per a informar la direcció facultativa, s’informarà d’aquests i es farà la revisió per part de l’equip tècnic i l’aprovació per part de l’òrgan de contractació. D’aquesta manera, “_a finals de febrer o principis de març començaran ja les obres tan esperades per a tota la comunitat educativa de l’Ausiàs March i per a tota Gandia perquè és un institut emblemàtic i és una de les obres més importants del Pla Edificant_”, ha manifestat el regidor d’Urbanisme.

La primera fase serà de demolició. Es respecta la façana i una part lateral de l’Avinguda República Argentina, però tota la resta es demoleix.

**Obres del Pla Edificant en altres centres educatius de la ciutat**

“_El compromís que hem adquirit amb el Pla Edificant és de 13 delegacions de competències de la Conselleria d’Educació per a actuar-hi en tots els centres educatius públics de la ciutat. Nosaltres demostrem en fets que l’educació és important per aquest govern, per això està en les seues línies estratègiques_”, ha declarat la regidora d’Educació.

Actualment, hi ha dos centres acabats, el centre Joan XXIII del Grau i el centre de Benipeixcar. Ara mateixa s’està treballant en l’institut Tirant lo Blanc, el nou centre Les Foies, en l’institut Veles e Vents i les obres a l’IES Maria Enríquez començaran pròximament.

A més, “_ara a principi d’any licitarem tot el tema de Joan Martorell, Roís de Corella, Montdúver i Botànic Cavanilles. És un compromís ferm que estem complint malgrat la situació i aconseguirem que aquests centres educatius abans que acabe la legislatura estiguen el més avançats possible i acabats_”, ha afegit Fuster.

[Twittear](https://twitter.com/share)